ddrg/super_eurlex huggingface dataset:
Odločba Komisije

z dne 20. decembra 1989

o določitvi seznama tretjih držav, iz katerih države članice odobrijo uvoz globoko zamrznjenega semena domačega goveda

(90/14/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 88/407/EGS z dne 14. junija 1988 o določitvi zahtev za zdravstveno varstvo živali, ki se uporabljajo za trgovino znotraj Skupnosti in uvoz semena domačega goveda [1] in zlasti člena 8 Direktive,

ker je pri določitvi seznama tretjih držav, iz katerih države članice lahko dovolijo uvoz semena, ustrezno upoštevati prvič seznam tretjih držav, iz katerih države članice lahko odobrijo uvoz goveda, drugič seznam tretjih držav, ki tradicionalno izvažajo seme v Skupnost, in tretjič znano zdravstveno stanje živali v teh državah;

ker ob upoštevanju omejitev, ki izhajajo iz sprejetja seznama, za uvoz semena še naprej veljajo nacionalne določbe v zvezi z zdravjem in veterinarskimi pregledi, če zanje ne veljajo že kakršnikoli ukrepi Skupnosti za varovanje zdravja;

ker je treba sprejeti nadaljnje ukrepe Skupnosti v zvezi z uvozom semena; ker Komisija nadaljuje s pripravljanjem takšnih ukrepov z ustrezno hitrostjo; ker je medtem treba storiti prvi korak in določiti seznam tretjih držav, iz katerih države članice odobrijo uvoz semena, da se prepreči oviranje trgovine;

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

Uvoz globoko zamrznjenega semena domačega goveda se dovoli samo iz tistih tretjih držav, ki so navedene v seznamu v Prilogi k tej odločbi.

Člen 2

Ta odločba je naslovljena na države članice.

V Bruslju, 20. decembra 1989

Za Komisijo

Ray Mac Sharry

Član Komisije

[1] UL L 194, 22.7.1988, str. 10.

--------------------------------------------------

PRILOGA

Seznam tretjih držav, iz katerih države članice odobrijo uvoz globoko zamrznjenega semena domačega goveda

Avstralija

Avstrija

Kanada

Čehoslovaška

Finska

Madžarska

Nova Zelandija

Poljska

Romunija

Švedska

Švica

Združene države Amerike

Jugoslavija

--------------------------------------------------
Sklep Sveta

z dne 21. junija 1989

o sklenitvi Dodatnega protokola k Sporazumu med Evropsko gospodarsko skupnostjo in Republiko Islandijo o odpravi obstoječih in preprečevanju novih količinskih omejitev pri izvozu ali ukrepov z enakim učinkom

(89/545/EGS)

SVET EVROPSKIH SKUPNOSTI JE –

ob upoštevanju Pogodbe o ustanovitvi Evropske gospodarske skupnosti, in zlasti člena 113 te pogodbe,

ob upoštevanju predloga Komisije,

ker Sporazum med Evropsko gospodarsko skupnostjo in Republiko Islandijo [1], podpisan v Bruslju 22. julija 1972, ne predvideva prepovedi količinskih omejitev pri izvozu in ukrepov z enakim učinkom,

ker je v interesu Evropske gospodarske skupnosti in Republike Islandije, da z ukinitvijo vseh takšnih omejitev in ukrepov ter s preprečevanjem uvajanja novih omejitev ali ukrepov, ki vplivajo na njuno medsebojno trgovanje, spodbujata prosti promet surovin in blaga;

ker je treba poskrbeti za postopno odpravo obstoječih omejitev, ki veljajo za nekatere izdelke, in ukrepov z enakim učinkom ter predvideti varovalne ukrepe v primeru bodisi ponovnega izvoza v tretje države, proti katerim pogodbenica izvoznica ohranja omejitve ali ukrepe z enakim učinkom, bodisi v primeru resnega pomanjkanja določenega izdelka;

ker lahko v interesu svojih gospodarstev pogodbenici na podlagi člena 33(1) Sporazuma izboljšata odnose, vzpostavljene s Sporazumom, tako da jih razširita na področja, ki jih Sporazum ne ureja;

ker je Komisija z Republiko Islandijo izvedla pogajanja, ki so pripeljala do priprave protokola,

SKLENIL:

Člen 1

Dodatni protokol k Sporazumu med Evropsko gospodarsko skupnostjo in Republiko Islandijo o odpravi obstoječih in preprečevanju novih količinskih omejitev pri izvozu ali ukrepov z enakim učinkom se odobri v imenu Skupnosti.

Besedilo Protokola je priloženo temu sklepu.

Člen 2

Predsednik Sveta uradno obvesti, kot je predvideno v členu 4 Dodatnega protokola.

Člen 3

Ta sklep začne veljati dan po objavi v Uradnem listu Evropskih skupnosti.

V Luxembourgu, 21. junija 1989

Za Svet

Predsednik

C. Aranzadi

[1] UL L 301, 31.12.1972, str. 2.

--------------------------------------------------
Sklep Sveta

z dne 21. decembra 1988

o sklenitvi Sporazuma v obliki izmenjave pisem med Evropsko gospodarsko skupnostjo in Ljudsko demokratično republiko Alžirijo o uvozu paradižnikovih koncentratov s poreklom iz Alžirije v Skupnost

(88/646/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 113 Pogodbe,

ob upoštevanju priporočila Komisije,

ker je bil dne 26. aprila 1976 med Evropsko gospodarsko skupnostjo in Ljudsko demokratično republiko Alžirijo podpisan Sporazum o sodelovanju [1], ki je začel veljati dne 1. novembra 1978;

ker je treba odobriti Sporazum v obliki izmenjave pisem med Evropsko gospodarsko skupnostjo in Ljudsko demokratično republiko Alžirijo o uvozu paradižnikovih koncentratov s poreklom iz Alžirije v Skupnost,

SKLENIL:

Člen 1

V imenu Skupnosti se odobri Sporazum v obliki izmenjave pisem med Evropsko gospodarsko skupnostjo in Ljudsko demokratično republiko Alžirijo o uvozu paradižnikovih koncentratov s poreklom iz Alžirije v Skupnost.

Besedilo Sporazuma je priloženo temu sklepu.

Člen 2

Predsednik Sveta imenuje osebo, pooblaščeno za podpis Sporazuma, ki je za Skupnost zavezujoč.

Člen 3

Ta sklep začne veljati dan po objavi v Uradnem listu Evropskih skupnosti.

V Bruslju, 21. decembra 1988

Za Svet

Predsednik

V. Papandreou

[1] UL L 263, 27.9.1978, str. 2.

--------------------------------------------------
ODLOČBA KOMISIJE

z dne 2. junija 1987

o odobritvi neizbrisanega tiskanja predpisanih podatkov na embalažo semena nekaterih vrst krmnih rastlin

(87/309/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 66/401/EGS z dne 14. junija 1966 o trženju semena krmnih rastlin [1], nazadnje spremenjene z Direktivo Komisije 87/120/EGS [2], in zlasti zadnjega stavka člena 10(1)(a) Direktive,

ker se seme krmnih rastlin praviloma ne sme dati na trg, če embalaža ni označena z uradno etiketo v skladu z določbami Direktive 66/401/EGS;

ker je za seme žit Odločba Komisije 80/755/EGS [3] odobrila neizbrisno tiskanje predpisanih podatkov na samo embalažo, na podlagi predpisanega vzorca za etiketo, pod nekaterimi pogoji, ki so zagotovili, da je bil za to pristojen organ za potrjevanje;

ker se je navedeni sistem izkazal za uporabnega;

ker je sedaj zaželeno, da se pod enakimi pogoji izda podobna odobritev za krmni grah in bob;

ker so ukrepi, predvideni s to odločbo, v skladu z mnenjem Stalnega odbora za seme in razmnoževalni material za poljedelstvo, vrtnarstvo in gozdarstvo,

SPREJELA NASLEDNJO ODLOČBO:

Člen 1

1. Države članice so pod pogoji iz odstavka 2 pooblaščene, da predvidijo tiskanje pod uradnim nadzorom predpisanih podatkov na embalažo semena krmnega graha in boba kategorij "osnovno seme" in "potrjeno seme".

2. V zvezi s pooblastilom iz odstavka 1 veljajo naslednji pogoji:

(a) predpisani podatki se neizbrisno natisnejo ali odtisnejo na embalažo;

(b) razporeditev in barva tiska ali odtisa sta v skladu z vzorcem za etiketo, ki se uporablja v zadevni državi članici;

(c) od predpisanih podatkov se vsaj tisti, predpisani v Prilogi IV(A)(a)(3), (3a) in (6) k Direktivi 66/401/EGS, natisnejo ali odtisnejo ob odvzemu vzorcev v skladu s členom 7(2) Direktive, tiskanje ali odtiskovanje pa se opravi uradno ali pod uradnim nadzorom;

(d) poleg zahtevanih podatkov ima vsaka embalažna enota uradno dodeljeno lastno serijsko številko, ki jo nanjo neizbrisno natisne ali odtisne podjetje za tiskanje embalaže; navedeno podjetje obvesti organ za potrjevanje o količinah izdanih embalažnih enot, vključno z njihovimi serijskimi številkami;

(e) organ za potrjevanje vodi evidenco tako označenih količin semena, vključno s številom in vsebino embalažnih enot vsake partije, pa tudi serijskih številk iz (d);

(f) evidenca proizvajalca je predmet nadzora organa za potrjevanje.

Člen 2

Države članice obvestijo Komisijo o pogojih, pod katerimi uporabljajo pooblastilo iz člena 1. Komisija o teh pogojih obvesti druge države članice.

Člen 3

Ta odločba je naslovljena na države članice.

V Bruslju, 2. junija 1987

Za Komisijo

Frans ANDRIESSEN

Podpredsednik

[1] UL 125, 11.7.1966, str. 2298/66.

[2] UL L 49, 18.2.1987, str. 39.

[3] UL L 207, 9.8.1980, str

. 37.
Sklep Sveta

z dne 26. januarja 1987

o sprejetju Evropskega sporazuma o izmenjavi terapevtskih snovi človeškega izvora v imenu Skupnosti

(87/67/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti, in zlasti člena 28 Pogodbe,

ob upoštevanju predloga Komisije,

ker člen 5(1) Evropskega sporazuma o izmenjavi terapevtskih snovi človeškega izvora določa, da pogodbenice sprejmejo vse potrebne ukrepe, s katerimi terapevtske snovi človeškega izvora, ki jim jih dajo na razpolago druge pogodbenice, izvzamejo vseh uvoznih dajatev;

ker je vsako avtonomno ali konvencionalno odstopanje od skupne carinske tarife v izključni pristojnosti Skupnosti;

ker začetek veljavnosti dodatnega protokola, na podlagi katerega lahko Evropska gospodarska skupnost postane pogodbenica navedenega sporazuma, Skupnosti omogoča izvajanja svoje pristojnosti v tej zadevi; ker so odstopanja, predvidena v Sporazumu, že odobrena v okviru pravil Skupnosti, ki se nanašajo na oprostitev carine;

ker bi morala zato Skupnost postati pogodbenica Sporazuma,

SKLENIL:

Člen 1

Evropski sporazum o izmenjavi terapevtskih snovi človeškega izvora se sprejme v imenu Evropske gospodarske skupnosti.

Besedilo Sporazuma je priloženo temu sklepu.

Člen 2

Predsednik Sveta se pooblasti za imenovanje oseb, ki so pooblaščene za podpis Sporazuma, z namenom, da ta postane zavezujoč za Skupnost.

V Bruslju, 26. januarja 1987

Za Svet

Predsednik

L. Tindemans

--------------------------------------------------
ODLOČBA KOMISIJE

z dne 12. novembra 1986

o spremembi Odločbe 81/675/EGS o določitvi, da so določeni sistemi zapiranja "sistemi za enkratno uporabo" med drugim v smislu direktiv Sveta 66/401/EGS in 69/208/EGS

(86/563/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 66/401/EGS z dne 14. junija 1966 o trženju semena krmnih rastlin[1], kakor je bila nazadnje spremenjena z Direktivo 86/155/EGS[2], in zlasti člena 9(1) Direktive,

ob upoštevanju Direktive Sveta 69/208/EGS z dne 30. junija 1969 o trženju semena oljnic in predivnic[3], kakor je bila nazadnje spremenjena z Direktivo 86/155/EGS, in zlasti člena 9(1) Direktive,

ker Odločba Komisije 81/675/EGS[4] določa, da so določeni sistemi zapiranja priznani kot "sistemi za enkratno uporabo" v smislu nekaterih direktiv Sveta o trženju semena in razmnoževalnega materiala, vključno z Direktivo 66/401/EGS in Direktivo 69/208/EGS;

ker je bilo tedaj dogovorjeno, da bi bilo treba enega od zadevnih sistemov, ki je bil tedaj določen izključno za seme žit, uporabljati vedno manj v prid novih sistemov in ga po petih letih ponovno preučiti;

ker so izkušnje pokazale, da navedeni sistem nudi zadostno zagotovilo učinkovitosti in bi ga bilo treba poleg tega šteti za "sistem za enkratno uporabo" tudi v smislu Direktive 66/401/EGS in Direktive 69/208/EGS za seme določenih vrst krmnih rastlin ter oljnic in predivnic;

ker so ukrepi, predvideni s to odločbo, v skladu z mnenjem Stalnega odbora za seme in razmnoževalni material za poljedelstvo, vrtnarstvo in gozdarstvo,

SPREJELA NASLEDNJO ODLOČBO:

Člen 1

V členu 1(2) Odločbe 81/675/EGS se besedilo "v smislu člena 9(1) Direktive 66/402/EGS:" nadomesti z naslednjim besedilom:

"v smislu:

- Direktive 66/401/EGS, če gre za naslednje vrste:

Lupinus albus,

Lupinus angustifolius,

Lupinus luteus,

Pisum savitum,

Vicia faba,

Vicia pannonica,

Vicia sativa,

Vicia villosa;

- Direktive 66/402/EGS;

- Direktive 69/208/EGS, če gre za naslednje vrste:

Arachis hypogaea,

Glycine max.,

Gossypium spp.,

Helianthus annus:".

Člen 2

Ta odločba je naslovljena na države članice.

V Bruslju, 12. novembra 1986

Za Komisijo

Frans ANDRIESSEN

Podpredsednik

[1] UL 125, 11.7.1966, str. 2298/66.

[2] UL L 118, 7.5.1986, str. 23.

[3] UL L 169, 10.7.1969, str. 3.--

[4] UL L 246, 29.8.1981, str. 26.
Sklep Sveta

z dne 15. septembra 1986

o sklenitvi Sporazuma v obliki izmenjave pisem med Evropsko gospodarsko skupnostjo in Švicarsko konfederacijo o nekmetijskih in predelanih kmetijskih proizvodih, ki niso zajeti v sporazumu

(86/553/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 113 Pogodbe,

ob upoštevanju priporočila Komisije,

ker je treba odobriti Sporazum v obliki izmenjave pisem med Evropsko gospodarsko skupnostjo in Švicarsko konfederacijo o nekmetijskih in predelanih kmetijskih proizvodih, ki jih Sporazum ne zajema, da bi se upošteval pristop Kraljevine Španije in Portugalske republike k Skupnosti,

SKLENIL:

Člen 1

Sporazum v obliki izmenjave pisem o nekmetijskih in predelanih kmetijskih proizvodih, ki jih Sporazum med Evropsko gospodarsko skupnostjo in Švicarsko konfederacijo ne zajema, se odobri v imenu Skupnosti.

Besedilo izmenjave pisem je priloženo temu sklepu.

Člen 2

Predsednik Sveta je pooblaščen, da imenuje osebo, pooblaščeno za podpis Sporazuma, ki zavezuje Skupnost.

V Bruslju, 15. septembra 1986

Za Svet

Predsednik

G. Howe

--------------------------------------------------
Odločba Komisije

z dne 29. novembra 1985

o seznamu obratov na Grenlandiji, odobrenih za uvoz svežega mesa v Skupnost

(85/539/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 72/462/EGS z dne 12. decembra 1972 o problemih v zvezi z zdravstvenim varstvom živali in veterinarskih pregledih ob uvozu govedi in prašičev ter svežega mesa iz tretjih držav [1], kakor je bila nazadnje spremenjena z Direktivo 83/91/EGS [2], in zlasti členov 4(1) in 18(1) Direktive,

ker obrati v tretjih državah ne morejo biti odobreni za izvoz svežega mesa v Skupnost če ne izpolnjujejo splošnih in posebnih pogojev iz Direktive 72/462/EGS;

ker je Grenlandija v skladu s členom 4(3) Direktive 72/462/EGS predlagala en obrat, ki ima odobritev za izvoz v Skupnost;

ker so pregledi Skupnosti na kraju samem pokazali, da so higienski standardi tega obrata zadovoljivi, in se ga zato lahko v skladu s členom 4(1) navedene direktive odobri za uvoz svežega mesa v Skupnost;

ker je treba poudariti, da za uvoz svežega mesa velja tudi druga veterinarska zakonodaja Skupnosti, zlasti kar zadeva zahteve zdravstvenega varstva;

ker za pogoje za uvoz svežega mesa iz obrata, navedenega v Prilogi, še vedno veljajo drugje predpisane določbe in splošne določbe Pogodbe; ker zlasti za uvoz nekaterih vrst mesa, kot je meso, ki vsebuje ostanke škodljivih snovi, za katere usklajena pravila Skupnosti še ne obstajajo, iz tretjih držav in ponoven izvoz v druge države članice, še vedno velja zdravstvena zakonodaja države članice uvoznice;

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

1. Obratu na Grenlandiji, navedenem v Prilogi, se s tem odobri uvoz svežega mesa v Skupnost v skladu z navedeno prilogo.

2. Za uvoz iz obrata iz odstavka 1 še vedno veljajo drugje predpisane veterinarske določbe Skupnosti in zlasti tiste, ki se nanašajo na zahteve zdravstvenega varstva živali.

Člen 2

Države članice prepovejo uvoz svežega mesa iz obratov, razen obrata, ki je naveden v Prilogi.

Člen 3

Ta odločba se uporablja od 1. marca 1986.

Člen 4

Ta odločba je naslovljena na države članice.

V Bruslju, 29. novembra 1985

Za Komisijo

Frans Andriessen

Podpredsednik

[1] UL L 302, 31.12.1972, str. 28.

[2] UL L 59, 5.3.1983, str. 34.

--------------------------------------------------

PRILOGA

SEZNAM OBRATOV

Št. obrata | Obrat | Naslov |

OVČJE MESO

Klavnica in razsekovalnica

100 | Narssaq | Narssaq |

--------------------------------------------------
Sklep Sveta

z dne 25. julija 1985

o določitvi postopka za imenovanje tistih članov Evropske fundacije, ki jih izbere Skupnost

(85/375/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti, in zlasti člena 235 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ker so predstavniki vlad držav članic, ki so se sestali v okviru Sveta, s Sporazumom z dne 29. marca 1982 ustanovili Evropsko fundacijo;

ker je v sporazumu predpisano, da 10 članov odbora fundacije lahko imenuje Skupnost;

ker je treba določiti postopek, s katerim se omogoči izvrševanje te pravice;

ker je treba sprejeti predpise o ustrezni udeležbi poslancev Evropskega parlamenta v odboru fundacije;

ker v pogodbi niso bila predvidena za to potrebna pooblastila,

SKLENIL:

Člen 1

Člane odbora Evropske fundacije, ki jih mora imenovati Skupnost, imenuje Svet, ki sprejme odločitev s kvalificirano večino, na predlog Komisije in po posvetovanju z Evropskim parlamentom.

Člen 2

Pri pripravi svojega predloga Komisija izbere osebe, cenjene zaradi usposobljenosti in izkušenj. Komisija zagotovi, da ni nobenega dvoma glede neodvisnosti teh oseb.

Seznam predlaganih imen vsebuje tudi imena članov Evropskega parlamenta.

Člen 3

Ta sklep začne učinkovati na dan začetka veljavnosti Sporazuma o ustanovitvi Evropske fundacije.

V Bruslju, 25. julija 1985

Za Svet

Predsednik

J. Poos

[1] UL C 112, 7.5.1985, str. 4.

[2] Mnenje podano dne 12. julija 1985 (še ni bilo objavljeno v Uradnem listu).

--------------------------------------------------
Sklep Komisije

z dne 12. julija 1983

o načinih sodelovanja med Evropsko gospodarsko skupnostjo in Mednarodno komisijo za osebni status

(83/473/EGS)

KOMISIJA EVROPSKIH SKUPNOSTI JE,

ob upoštevanju Pogodbe o ustanovitvi Evropske gospodarske skupnosti in zlasti člena 229 Pogodbe,

ker so Evropske skupnosti vzpostavile ustrezne odnose s številnimi mednarodnimi organizacijami; ker se ustrezni sporazumi, ki jih je sklenila Komisija, nanašajo na delovne odnose med Evropskimi skupnostmi in mednarodnimi organizacijami, in vzpostavljajo sistem sodelovanja oblikovan tako, da zagotavlja njihovo nemoteno delovanje;

ker imata Evropska gospodarska skupnost in Mednarodna komisija za osebni status na številnih področjih prilagajanja zakonov skupne interese, predvsem v sektorju družinskega prava in pravo o osebnem statusu in pravni sposobnosti posameznikov;

ker je dobro, da se določijo načini sodelovanja med organizacijama,

SKLENILA:

Edini člen

Odobri se Sporazum o načinih sodelovanja, ki izhaja iz izmenjave pisem med Evropsko gospodarsko skupnostjo in Mednarodno komisijo za osebni status.

V Bruslju, 12. julija 1983

Za Komisijo

Karl-Heinz Narjes

Član komisije

--------------------------------------------------
Sklep Sveta

z dne 19. julija 1982

o sklenitvi Sporazuma o sodelovanju med Evropsko gospodarsko skupnostjo in Kraljevino Tajsko o proizvodnji, trženju in trgovini z manioko

(82/495/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 113 Pogodbe,

ob upoštevanju priporočila Komisije,

ker je sklenitev Sporazuma o sodelovanju med Evropsko gospodarsko skupnostjo in Kraljevino Tajsko o proizvodnji, trženju in trgovini z manioko v njunem skupnem interesu,

SKLENIL:

Člen 1

Sporazum o sodelovanju med Evropsko gospodarsko skupnostjo in Kraljevino Tajsko o proizvodnji, trženju in trgovini z manioko je odobren v imenu Skupnosti.

Besedilo Sporazuma je priloženo temu sklepu.

Člen 2

Predsednik Sveta je pooblaščen, da imenuje osebo s pooblastilom za podpis Sporazuma, ki zavezuje Skupnost.

V Bruslju, 19. julija 1982

Za Svet

Predsednik

K. Olesen

--------------------------------------------------
Odločba Komisije

z dne 17. julija 1980

o odobritvi neizbrisnega tiskanja predpisanih podatkov na embalažo semena žit

(80/755/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 66/402/EGS z dne 14. junija 1966 o trženju semena žit [1], kakor je bila nazadnje spremenjena z Direktivo 79/692/EGS [2], in zlasti zadnjega stavka člena 10(1)(a) Direktive,

ker semena žit načeloma ni mogoče dati na trg, če embalaža ni označena z uradno etiketo v skladu z določbami Direktive 66/402/EGS;

ker se lahko na podlagi navedenih določb odobri neizbrisno tiskanje predpisanih podatkov na podlagi vzorca, predpisanega za etikete, neposredno na embalažo;

ker je treba tako odobritev dodeliti pod določenimi pogoji, ki zagotavljajo odgovornost organov za potrjevanje;

ker so ukrepi, predvideni s to odločbo, v skladu z mnenjem Stalnega odbora za semena in razmnoževalni material za poljedelstvo, vrtnarstvo in gozdarstvo,

SPREJELA NASLEDNJO ODLOČBO:

Člen 1

1. Države članice so pod pogoji iz odstavka 2 pooblaščene, da predvidijo tiskanje pod uradnim nadzorom predpisanih podatkov na embalažo semena žit kategorij "osnovno seme" in "certificirano seme".

2. V zvezi s pooblastilom, dodeljenim v odstavku 1, veljajo naslednji pogoji:

(a) predpisani podatki se neizbrisno natisnejo ali odtisnejo na embalažo;

(b) postavitev in barva natisa ali odtisa morata biti v skladu z vzorcem etikete, ki se uporablja v zadevni državi članici;

(c) od predpisanih podatkov se natisnejo ali odtisnejo vsaj tisti, ki so zahtevani v Prilogi IV, (A)(a)(3.3a) in (6) Direktive 66/402/EGS, takrat ko se vzamejo vzorci v skladu s členom 7(2) zgoraj navedene direktive; tiskanje ali odtis se opravi uradno ali pod uradnim nadzorom;

(d) poleg predpisanih podatkov mora imeti vsaka embalaža uradno določeno individualno serijsko številko, ki jo neizbrisno natisne ali odtisne ali pa perforira podjetje, ki tiska embalažo; to podjetje obvesti organ za potrjevanje o količinah izdane embalaže vključno s serijskimi številkami;

(e) organ za potrjevanje vodi evidenco o količinah tako označenega semena vključno s številko in vsebino embalaže vsake partije ter serijskimi številkami, navedenimi pod (d);

(f) evidence proizvajalcev nadzira organ za potrjevanje.

Člen 2

Države članice obvestijo Komisijo o pogojih, pod katerimi izvajajo pooblastilo, dodeljeno v člena 1. Komisija o tem obvesti druge države članice.

Člen 3

Ta odločba je naslovljena na države članice.

V Bruslju, 17. julija 1980

Za Komisijo

Finn Gundelach

Podpredsednik

[1] UL 125, 11.7.1966, str. 2309/66.

[2] UL L 205, 13.8.1979, str. 1.

--------------------------------------------------
Uradni list 217 , 29/12/1964 str. 3685 - 3686

grška posebna izdaja: poglavje 11 zvezek 1 str. 0048

španska posebna izdaja: poglavje 11 zvezek 1 str. 0018

portugalska posebna izdaja poglavje 11 zvezek 1 str. 0018



Sklep Sveta z dne 23. decembra 1963 o sklenitvi Sporazuma o pridružitvi med Evropsko gospodarsko skupnostjo in Turčijo (64/732/EGS) SVET EVROPSKE GOSPODARSKE SKUPNOSTI JE ob upoštevanju Pogodbe o ustanovitvi Evropske gospodarske skupnosti in zlasti člena 238 Pogodbe, ob upoštevanju Sporazuma o pridružitvi med Evropsko gospodarsko skupnostjo in Turčijo, podpisanega 12. septembra 1963 v Ankari, ob upoštevanju razprave Evropskega parlamenta z 28. novembra 1963 [1], SKLENIL: Člen 1 Sporazum o pridružitvi med Evropsko gospodarsko skupnostjo in Turčijo in njegove protokole kot tudi Sklepni listini, podpisani v Ankari dvanajstega septembra tisoč devetsto triinšestdeset, priložene izjave je sklenjen, odobren in potrjen v imenu Skupnosti. Člen 2 Predsednik sveta notificira sklep v skladu s členom 31(2) Pridružitvenega sporazuma. V Bruslju, 23. decembra 1963 Za Svet Predsednik L. De Block [1] UL 182, 12.12.1963, str. 2906/03. --------------------------------------------------